b'\n_START_ARTICLE_\nColin Powell\n_START_SECTION_\nLapsuus ja nuoruus\n_START_PARAGRAPH_\nColin Luther Powell syntyi 5. huhtikuuta 1937 mustien asuinalueella Harlemissa, New Yorkissa. H\xc3\xa4nen vanhempansa olivat jamaikalaiset siirtolaiset Maud Ariel (o.s. McKoy) ja Luther Theophilus Powell. H\xc3\xa4nell\xc3\xa4 on my\xc3\xb6s skottijuuria._NEWLINE_Powell kasvoi Etel\xc3\xa4-Bronxissa ja opiskeli Morris High Schoolissa, joka on entinen julkinen koulu Bronxissa. Lukiosta h\xc3\xa4n valmistui vuonna 1954. Kouluaikoinaan h\xc3\xa4n ty\xc3\xb6skenteli vauvatarvikeliikkeess\xc3\xa4, jonka omistajilta h\xc3\xa4n oppi jonkin verran jiddi\xc5\xa1in kielt\xc3\xa4. H\xc3\xa4n valmistui New Yorkin City Collegesta p\xc3\xa4\xc3\xa4aineenaan geologia. George Washingtonin yliopistosta h\xc3\xa4n valmistui kauppatieteiden maisteriksi (MBA) vuonna 1971._NEWLINE_Powellin vanhemmat \xc3\xa4\xc3\xa4nsiv\xc3\xa4t t\xc3\xa4m\xc3\xa4n nimen /\xcb\x88k\xc9\x91l\xc9\xaan/, mutta itse h\xc3\xa4n alkoi k\xc3\xa4ytt\xc3\xa4\xc3\xa4 muotoa /\xcb\x88ko\xca\x8al\xc9\xaan/ lapsuudessaan toisen maailmansodan lent\xc3\xa4j\xc3\xa4sankari Colin P. Kelly Jr:n mukaan. Nyky\xc3\xa4\xc3\xa4n k\xc3\xa4ytet\xc3\xa4\xc3\xa4n Powellin itse suosimaa \xc3\xa4\xc3\xa4nt\xc3\xa4mistapaa.\n_START_SECTION_\nSotilasura\n_START_PARAGRAPH_\nPowell k\xc3\xa4vi reserviupseerikurssin (ROTC) collegen yhteydess\xc3\xa4 ja on kuvaillut t\xc3\xa4t\xc3\xa4 aikaa yhdeksi el\xc3\xa4m\xc3\xa4ns\xc3\xa4 parhaimmista kokemuksista. H\xc3\xa4n koki l\xc3\xb6yt\xc3\xa4neens\xc3\xa4 oman alansa ja "itsens\xc3\xa4". Kadetti Powell liittyi Pershing Rifles -yhdistykseen, joka on reserviupseerikurssin oppilaiden veljeskunta ja sulkeisharjoitusjoukkue (drill team). Viel\xc3\xa4 kenraalina toimiessaan Powell piti p\xc3\xb6yd\xc3\xa4ll\xc3\xa4\xc3\xa4n kyn\xc3\xa4\xc3\xa4, jonka h\xc3\xa4n oli voittanut sulkeiskilpailuissa. (Drilling on amerikkalainen sulkeisharjoittelutapa, jossa kiv\xc3\xa4\xc3\xa4rin py\xc3\xb6ritt\xc3\xa4minen ja k\xc3\xa4sittely yhdistet\xc3\xa4\xc3\xa4n rytmikk\xc3\xa4\xc3\xa4sti voimistelun tapaisiin liikkeisiin.) Valmistuttuaan City Collegesta v\xc3\xa4nrikki Powell sai viran Yhdysvaltain armeijasta. T\xc3\xa4st\xc3\xa4 alkoi 35 vuoden ammattisotilaan ura, jonka aikana h\xc3\xa4nell\xc3\xa4 oli useita komentajuuksia ja p\xc3\xa4\xc3\xa4llikkyyksi\xc3\xa4 eri osastoissa ja esikunnissa kohoten aina lopulta kenraalin arvoon._NEWLINE_Powell toimi Yhdysvaltain armeijassa kapteenina Vietnamin sodan aikana. Vuosina 1962-1963 h\xc3\xa4n toimi sotilasneuvonantajana Etel\xc3\xa4-Vietnamin armeijassa. Powell haavoittui Vietkongin hallinnoimalla alueella astuttuaan punji-ansaan. Powell palasi Vietnamiin majurina vuonna 1968 palvellen 23. jalkav\xc3\xa4kidivisioonassa esikuntap\xc3\xa4\xc3\xa4llik\xc3\xb6n adjutanttina. Majuri Powell m\xc3\xa4\xc3\xa4r\xc3\xa4ttiin selvitt\xc3\xa4m\xc3\xa4\xc3\xa4n 11. kevyen jalkav\xc3\xa4kirykmentin sotilaan Tom Glenin l\xc3\xa4hett\xc3\xa4m\xc3\xa4n kirjeen, jossa sivuttiin My Lain tapahtumia. (Glenn ei itse tiennyt tarkkaan My Lain tapahtumista.) Raportissaan Powell totesi, ett\xc3\xa4 kirjeen kuvaillut tapahtumista vain osoittavat sen, ett\xc3\xa4 "amerikkalaisten sotilaiden ja vietnamilaisen v\xc3\xa4est\xc3\xb6n v\xc3\xa4lit ovat erinomaiset". My\xc3\xb6hemmin jotkut ovat pit\xc3\xa4neet t\xc3\xa4t\xc3\xa4 My Lain tapahtumien "valkopesuna" ja piilotteluna, mik\xc3\xa4 aiheutti huhuja siit\xc3\xa4, ett\xc3\xa4 Powell olisi ollut osallisena My Lain veril\xc3\xb6ylyyn. Toukokuussa 2004 Larry Kingin haastattelussa Powell sanoi: "Tarkoitan, ett\xc3\xa4 olin yksik\xc3\xb6ss\xc3\xa4, joka oli vastuussa My Laista. Tulin sinne My Lain tapahtumien j\xc3\xa4lkeen. Sodassa t\xc3\xa4llaisia hirveyksi\xc3\xa4 on tapahtunut aina ja tulee jatkossakin tapahtumaan, mutta ne ovat aina valitettavia."\n_START_SECTION_\nHallintoteht\xc3\xa4viss\xc3\xa4\n_START_PARAGRAPH_\nTuore everstiluutnantti ja kauppatieteiden maisteri p\xc3\xa4\xc3\xa4si mukaan vuonna 1972 Nixonin hallinnon alaisuudessa White House Fellowship-koulutukseen, joka on eritt\xc3\xa4in arvostettu ja valikoiva ohjelma lahjakkaille nuorille valkoisen talon tuleville virkamiehille. Se on hyvin t\xc3\xa4rke\xc3\xa4 sis\xc3\xa4\xc3\xa4np\xc3\xa4\xc3\xa4syreitti Valkoisen talon hallintoon ja kansakunnan tulevien johtajien koulutusohjelma. Presidentin kanslian hallinto- ja budjettiosastolla (Office of Management and Budget) h\xc3\xa4n toimi vuoteen 1973 asti. T\xc3\xa4m\xc3\xa4n j\xc3\xa4lkeen vuosina 1973-1974 h\xc3\xa4n palveli pataljoonan komentajana Etel\xc3\xa4-Koreassa. Vuonna 1976 h\xc3\xa4n valmistui sotakorkeakoulusta (National War College) ja t\xc3\xa4m\xc3\xa4n j\xc3\xa4lkeen h\xc3\xa4n toimi 101. laskuvarjoj\xc3\xa4\xc3\xa4k\xc3\xa4ridivisioonan 2. prikaatin komentajana (the 2nd Brigade, 101st Airborne Division (Air Assault)) Fort Campbellissa Kentuckyssa sek\xc3\xa4 muissa p\xc3\xa4\xc3\xa4llikk\xc3\xb6teht\xc3\xa4viss\xc3\xa4 Fort Carsonissa Coloradossa ja Fort Leavenworthissa Kansasissa._NEWLINE_Vuosina 1979-1981 Powell toimi presidentti Jimmy Carterin hallinnossa energiaministerin avustajana ja apulaispuolustusministerin vanhempana sotilasneuvonantajana. T\xc3\xa4m\xc3\xa4n j\xc3\xa4lkeen h\xc3\xa4n toimi presidentti Ronald Reaganin hallinnossa puolustusministeri\xc3\xb6n alaisuudessa sotilasneuvonantajana ja vuosina 1983-1986 puolustusministeri Caspar Weinbergerin vanhempana sotilasneuvonantajana. T\xc3\xa4n\xc3\xa4 aikana h\xc3\xa4n oli vuonna 1983 toteuttamassa Grenadan miehityst\xc3\xa4 ja vuonna 1986 Yhdysvaltain ilmaiskuja Libyaan._NEWLINE_Kenraaliluutnanttina Powell siirtyi vuonna 1987 Frankfurtiin L\xc3\xa4nsi-Saksaan Yhdysvaltain armeijan 5. armeijakunnan (U.S. Army\'s V Corps) komentajaksi. Komentajuus j\xc3\xa4i lyhytaikaiseksi, kun 23. marraskuuta 1987 Powell nimitettiin Reaganin kansallisen turvallisuuden neuvonantajaksi, jona h\xc3\xa4n toimi 20. tammikuuta asti 1989. Saman vuoden huhtikuussa h\xc3\xa4net ylennettiin George H. W. Bushin m\xc3\xa4\xc3\xa4r\xc3\xa4yksell\xc3\xa4 kenraaliksi ja h\xc3\xa4n ehti toimia lyhyen aikaa Yhdysvaltain asevoimien komentajana, kunnes 1. lokakuuta 1989 Powellista tuli puolustushaarakomentajien neuvoston puheenjohtaja. Tuona aikana Powellin viimeinen suuri operaatio oli Persianlahden sotatoimien johtaminen vuonna 1991. Kaksi vuotta my\xc3\xb6hemmin vuonna 1993 kenraali Powell j\xc3\xa4i el\xc3\xa4kkeelle armeijan palveluksesta.'